<classify> LONDON, UINGEREZA Waziri wa zamani wa Mambo ya Nje wa Uingereza, Boris Johnson, ameendeleza mashambulizi yake jana dhidi ya Serikali ya Waziri Mkuu Theresa May, akitabiri ushindi kwa Umoja wa Ulaya EU katika mazungumzo kuhusu kujitoa kwa Uingereza katika umoja huo maarufu kama Brexit. Tangu alipojiuzulu wadhifa wake wa uwaziri wa mambo ya nje Julai mwaka huu, Johnson amekuwa akiandika makala katika gazeti la Daily Telegraph akiikosoa Serikali ya May namna inavyoshughulika na mchakato wa kujiondoa Brexit. Johnson ambaye alikuwa mstari wa mbele wakati wa kampeni ya kura ya maoni kuhusu Brexit na baadaye kushika wadhifa wa uwaziri wa mambo ya nje wakati Uingereza ilipoanza mazungumzo kuhusu mchakato huo, alisema anahofia matokeo yasiyoepukika kuhusu mchakato huo yatakuwa ni ushindi kwa EU. Mpango wa May pamoja na mambo mengine ni kuiondoa Uingereza kutoka soko la pamoja baada ya hatua ya Brexit, lakini akitaka ibakie katika biashara huru kwa baadhi ya bidhaa kupitia makubaliano yanayohusu ushuru wa forodha na taratibu nyingine kati ya Uingereza na Umoja wa Ulaya. Hata hivyo, Jonson na kundi lake wanaupinga mpango huo wa May wakisema unaifanya Uingereza kuendelea kuwa karibu zaidi na EU hata baada ya kujiondoa kwenye umoja huo Machi mwakani.  <topic>: KIMATAIFA 